A BIZOTTSÁG 1416/2006/EK RENDELETE
(2006. szeptember 26.)
az Európai Közösség és az Amerikai Egyesült Államok között létrejött, a borkereskedelemről szóló megállapodás 7. cikkének az amerikai egyesült államokbeli származási nevek Közösségen belüli védelmével kapcsolatos (2) bekezdésében foglaltak végrehajtására vonatkozó különös szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség és az Amerikai Egyesült Államok között a borkereskedelemről szóló megállapodás megkötéséről szóló, 2005. december 20-i 2006/232/EK tanácsi határozatra (1) és különösen annak 3. cikkére,
mivel:
(1)
Az Európai Közösség és az Amerikai Egyesült Államok között létrejött, a borkereskedelemről szóló megállapodás (2) (a továbbiakban: a megállapodás) 7. cikke (2) bekezdésének megfelelően a Közösség előírja, hogy a szőlészeti szempontból jelentős, a megállapodás V. mellékletében felsorolt nevek a borokra vonatkozó származási nevekként csak az ilyen névvel jelölt származással rendelkező borok megjelölésére használhatók.
(2)
E rendelet nem érintheti a Közösségben hatályban lévő szellemi tulajdonjogokat.
(3)
Ezért a megállapodásban és különösen annak 7. cikke (2) és (3) bekezdésében foglalt előírásoknak megfelelően, a megállapodás 12. cikkében foglaltakat is figyelembe véve gondoskodni kell az egyesült államokbeli származási nevek Közösségen belüli védelméről.
(4)
A megállapodás 2006. március 10-én lépett hatályba (3). Ez a rendelet az Európai Unió Hivatalos Lapjában való kihirdetésének napján lép hatályba.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
(1) A mellékletben felsorolt, amerikai egyesült államokbeli származási nevek borra vonatkozó származási névként kizárólag az ilyen névvel jelölt származással rendelkező borok megjelölésére használhatók. A tagállamok illetékes hatóságai intézkedéseket hoznak annak biztosítására, hogy az e cikknek nem megfelelően címkézett borokat ne lehessen forgalomba hozni, illetve hogy az ilyen borokat kivonják a forgalomból mindaddig, amíg azokat e cikknek megfelelően nem címkézik.
(2) Az (1) bekezdés:
a)
nem érinti a Közösségben hatályban lévő szellemi tulajdonjogokat vagy a szellemi tulajdonjogként oltalom alatt álló jelöléseknek a Közösségen belül folytatott kereskedelemben e rendelet hatálybalépését megelőzően történő használatát;
b)
nem akadályozza meg adott esetben olyan intézkedések meghozatalát, amelyek lehetővé teszik a homonim származási nevek használatát, amennyiben a fogyasztókat nem vezetik félre, vagy amelyek megengedik egy személynek, hogy a kereskedelmi tevékenység során saját nevét vagy jogelődje nevét használja, feltéve hogy ezt nem a fogyasztókat megtévesztő módon teszi.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. szeptember 26-án.